Diari Oficial de la Generalitat Valenciana


Sumari del DOGV 3661, del 07-01-2000 (1999/10900)

Resolució del recurs d'alçada. Notificació.
-------------------------------------------

### Dades del document

Número de DOGV
:   3661

Data del DOGV
:   07-01-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1999/10620


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Resolució del recurs d'alçada. Notificació. [1999/S10350]
  
Atés que no ha sigut possible notificar al senyor Antonio Borrás Palma, en representació de la mercantil Expansiones Inmobiliarias, SA, la resolució de 2 de novembre, del conseller d'Obres Públiques, Urbanisme i Transports, en el recurs d'alçada presentat pel senyor esmentat abans, contra la resolució del director general d'Obres Públiques, de 22 d'abril de 1999, de conformitat amb el punt 4 de l'article 59 de la Llei 30/1992, de Règim Jurídic de les Administracions Públiques, i del Procediment Administratiu Comú, per la present li notifiquem la resolució que tot seguit transcrivim:
  
«Antecedents de fet
  
Primer. La Conselleria d'Obres Públiques, Urbanisme i Transports, atenent les peticions efectuades pels ajuntaments i la Mancomunitat de l'Alacantí sobre el problema que plantejaven les contínues inundacions que es produïen a l'Albufereta d'Alacant com a conseqüència de no estar canalitzats els barrancs de Joncaret i Orgègia, i d'acord amb l'informe tècnic emés pel Servei de Planificació de la Divisió de Recursos Hidràulics, va aprovar mitjançant la Resolució de 6 de juliol de 1998, del director general d'Obres Públiques, el projecte bàsic de canalització dels barrancs d'Albufereta, Joncaret i Orgègia a Alacant. Amb data 20 de juliol de 1998 es va publicar en diferents mitjans de comunicació la resolució esmentada, i s'informava de l'obertura del termini d'informació pública a partir de la data en què apareguera publicat l'anunci tant en el Boletín Oficial del Estado com en el Diari Oficial de la Generalitat Valenciana. Les esmentades publicacions apareixen en el Boletín Oficial del Estado número 176, de 24 de juliol de 1998 i en el Diari Oficial de la Generalitat Valenciana número 3.303, de 7 d'agost de 1998.
  
Transcorregut el termini d'informació pública, l'interessat presenta el dia 4 de setembre diverses al·legacions al projecte de referència, les quals van ser contestades el dia 2 de desembre de 1998. S'hi inclogueren també aquelles al·legacions que verbalment plantejaren els advocats del senyor Borrás.
  
Segon. El dia 30 de març entra en els serveis territorials d'Alacant un escrit del senyor Antonio Borrás Palma, en nom de la mercantil Expansiones Inmobiliarias, SA, pel qual sol·licita que se li notifiquen totes les actuacions que hi ha hagut en el projecte de referència, així com la indicació de la fase procedimental en què es troba l'expedient. L'interessat fonamenta aquesta petició en el dret reconegut per l'article 35 de la Llei 30/1992, de Règim Jurídic de les Administracions Públiques i de Procediment Administratiu Comú.
  
Contestant l'escrit esmentat, el director general d'Obres Públiques, el dia 22 d'abril, informa l'interessat sobre la situació en què es troba l'expedient de referència, i li indica totes les actuacions portades a terme des que el projecte va ser exposat a informació publica. L'interessat va rebre la resposta el dia 16 de juliol de 1999, tal com consta en l'expedient de referència.
  
Tercer. Amb data 13 d'agost ha tingut entrada un escrit del senyor Antonio Borrás Palma, en nom de la mercantil Expansiones Inmobiliarias, SA, pel qual interposa davant de la Conselleria d'Obres Públiques, un recurs d'alçada contra la resolució del director general d'Obres Públiques de 22 d'abril de 1999.
  
Fonaments de dret
  
L'article 114 de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, estableix que «les resolucions i actes a què fa referència l'article 107.1, quan no posen fi a la via administrativa, podran ser objecte de recurs en alçada davant de l'òrgan superior jeràrquic del que els va dictar».
  
L'article 107.1 de l'esmentada llei estableix expressament «contra les resolucions i els actes de tràmit, si aquests últims decideixen directament o indirectament el fons de l'assumpte, determinen la impossibilitat de continuar el procediment, produeixen indefensió o perjudici irreparable a drets i interessos legítims, podran ser interposats pels interessats els recursos d'alçada i potestatiu de reposició, que cal fonamentar en qualsevol dels motius de nul·litat o anul·labilitat establerts en els articles 62 i 63 d'aquesta llei».
  
En el cas de què tractem, s'ha interposat un recurs d'alçada no contra una resolució del director general sinó contra un escrit en el qual s'informava l'interessat sobre la situació en què es trobava l'expedient i de totes les actuacions que fins a aquest moment s'havien portat a terme, tal com ell ho havia sol·licitat el 26 de març de 1999 i basant-se en el dret reconegut en l'article 35 de la Llei 30/1992, de Règim Jurídic de les Administracions Públiques i de Procediment Administratiu Comú.
  
Cal indicar que l'escrit objecte de recurs tampoc es considera com un acte de tràmit, els actes de tràmit tenen com a finalitat la millor fonamentació de l'acte posterior que ha d'autoritzar o denegar l'obra pública i, per tant, són simples actes d'ordenació del procediment o actes materials que preparen la resolució final, garantint l'encert o l'oportunitat d'aquest (sentències del Tribunal Suprem RJ 1980/5109; RJ 1969/4587; RJ 1969/4823; RJ 1987/4460). No té l'escrit objecte de recurs, per tant, aquest caràcter ordenatori, ja que només informava l'interessat de l'estat de la tramitació del procediment de conformitat amb el que estableix l'article 35 de la Llei 30/1992.
  
D'acord amb el que s'ha exposat abans i segons el que estableix l'article 7.7 del Decret 85/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
No admetre el recurs d'alçada interposat pel senyor Antonio Borrás Palma, en nom de la mercantil Expansiones Inmobiliarias, SA, ja que l'escrit objecte de recurs no és susceptible de recurs administratiu atés que aquest no posa fi a la via administrativa, ni es tracta d'un acte de tràmit que determina la impossibilitat de continuar el procediment o produeix indefensió.
  
Contra aquesta resolució que exhaureix la via administrativa es pot interposar, amb caràcter potestatiu, recurs de reposició davant del mateix òrgan que va dictar la resolució en el termini d'un mes, comptador des de l'endemà de la notificació, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que els dóna la Llei 4/1999, de 13 de gener (BOE núm. 12, de 14 de gener).
  
No obstant el que disposa el paràgraf anterior, la present resolució podrà ser impugnada directament davant el Jutjat Contenciós Administratiu de la ciutat de València, per mitjà de la interposició del corresponent recurs contenciós administratiu, en el termini de dos mesos, comptadors des de l'endemà de la notificació d'aquesta, si escau, de la resolució expressa del recurs potestatiu de reposició, de conformitat amb el que estableix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això, sense perjudici que es puga interposar, si escau, qualsevol altre recurs que s'estime procedent.»